Kristian Thulesen Dahl (DF), 1997-12-10:
Udenrigsministeren følte sig kaldet til at bruge starten af sit svarindlæg her for et øjeblik siden til at kommentere Dansk Folkepartis Europapolitik og måske i særdeleshed flygtningepolitikken, og det vil jeg da gerne kvittere for.
Vi tager faktisk mod kritik hver eneste dag, og det gør vi gerne, men det, vi godt kunne tænke os, er, at kritikken var velunderbygget og dokumenteret, og at det ikke var kritik for kritikkens skyld.
Jeg må dér sige, at det udsagn, som udenrigsministeren kom med for et øjeblik siden, om, at Dansk Folkeparti fremførte had mod fremmede, følte jeg var særdeles lidt underbygget og udokumenteret.
Det er i lighed med det, som indenrigsministeren jo kommer med ved talrige lejligheder, endnu en gang en kritik imod Dansk Folkeparti, som er udokumenteret.
Vi vil sige: Ja, hr. udenrigsminister, vi vil meget gerne tage imod kritik, men kom med noget dokumentation for de påstande, som rejses mod Dansk Folkeparti.
Så har man også med fru Elisabeth Arnolds hjælp rodet Europadebatten godt og grundigt sammen også med at anerkende andre regler omkring flygtningepolitikken.
Der blev nemlig sagt, at det ikke var muligt for Danmark at stramme på udlændingeområdet uden at komme i konflikt med internationale konventioner.
Det er da selvfølgelig muligt at regulere antallet af fremmede mennesker her i landet uden at komme i konflikt med internationale konventioner.
Må jeg bare nævne to områder, hvor vi sagtens kan stramme:
Det er punkt 1 inden for familiesammenføringsreglerne.
Jeg kan godt forstå, hvorfor det er så svært for regeringen at komme med forslag til at begrænse antallet af udlændinge i Danmark, hvis man tror, at vi ikke kan stramme på familiesammenføringsreglerne uden at komme i konflikt.
Jeg havde måske også en anelse om, at det var et af de områder, hvor selv regeringen var begyndt at erkende, at vi skulle komme med nogle stramninger fra dansk side, men er det nu taget af bordet?
Er det i strid med internationale konventioner, det, der foreslås på dette område?
Kan vi ikke stramme her?
Som punkt 2: Hvad med det om, at hvis udlændinge har haft lovligt ophold i Danmark i tre år, så kan vi ikke sende dem hjem igen? Kan vi ikke udvide den periode uden at komme i konflikt med internationale konventioner?
Jo, det kan vi da sagtens.
Her er altså foreløbig nævnt to områder, hvor vi kunne stramme uden at komme i konflikt.
Men jeg kan godt forstå, at hvis man ikke engang mener, man kan stramme her, så er det selvfølgelig svært at finde områder, hvor man kan stramme udlændingepolitikken.
Hvis det virkelig er sådan, at modstandere generelt er så vederstyggelige, ulækre mennesker - man får jo næsten det indtryk, at udenrigsministeren mener dette om modstanderne - så må det da være utrolig ubehageligt for den radikale udenrigsminister at have medlemmer i sit eget parti, som officielt erkender sig som modstandere af Amsterdamtraktaten. Jeg må sige, at der er manglende logik i den argumentation, der kommer, og jeg må tage afstand fra den måde, man udokumenteret forsøger at kritisere Dansk Folkeparti på.
Jeg savner mere dokumentation fra dem, der ønsker at kritisere, og så tager vi naturligvis hjertens gerne imod den kritik.